Rīgā,

05.08.2021. Nr.1.2–7/121

Uz 22.07.2021. Nr.27 11.§ (VSS–696)

**Izglītības un zinātnes ministrijai**

*Par noteikumu projektu*

Pārresoru koordinācijas centrs ir izskatījis Izglītības un zinātnes ministrijas (turpmāk – ministrija) izstrādāto noteikumu projektu "Darbības programmas "Izaugsme un nodarbinātība" 14.1.1.specifiskā atbalsta mērķa "Atveseļošanas pasākumi izglītības nozarē (ESF)" 14.1.1.1.pasākuma "Digitalizācijas iniciatīvas studiju kvalitātes pilnveidei" īstenošanas noteikumi"" (turpmāk – noteikumu projekts), tam pievienoto anotāciju un izsaka šādus iebildumus.

**1.** Uzskatām, ka noteikumu projektā iekļautie iznākuma un rezultāta rādītāji pietiekami neatspoguļo 14.1.1.1.pasākuma efektivitāti[[1]](#footnote-1), lai nākotnē būtu iespēja šo pasākumu izvērtēt. Papildus tam anotācijā[[2]](#footnote-2) tiek uzsvērts, ka “pasākuma rezultātā gan Latvijas, gan ārvalstu potenciālie studētgribētāji būs ieinteresēti (motivēti) izvēlēties Latvijas augstskolas kā studiju vietu” un, ka pasākuma atbalstāmās darbības ir vērstas uz “kvalificētu speciālistu skaita pieaugumu”. No minētā var secināt, ka ministrija jau ir plašāk vērtējusi pasākuma realizācijas iespējamo ietekmi. Līdz ar to, konkrētu indikatoru iekļaušana un kvantificēšana uzlabotu 14.1.1.1.pasākuma efektivitātes izvērtēšanu un nākotnē – papildus saistīto pasākumu plānošanu.

Ņemot vērā iepriekš minēto, aicinām papildināt anotāciju ar informāciju par to, kādus politikas mērķus un (izmērāmu) mērķa indikatoru vērtību sasniegšanu veicinās 14.1.1.1.pasākuma īstenošana; vienlaikus aicinām izvērtēt iespēju papildināt noteikumu projektu ar 14.1.1.1.pasākuma iznākuma rādītājiem. Nosakot mērķus un vērtības lūdzam ņemt vērā – Latvijas Nacionālo attīstības plānu 2021.–2027.gadam (turpmāk – NAP2027), Izglītības attīstības pamatnostādnes 2021.–2027.gadam “Nākotnes prasmes nākotnes sabiedrībai”, Digitālās transformācijas pamatnostādnes 2021.–2027.gadam un/vai citus nacionāla līmeņa attīstības plānošanas dokumentus.

**2.** Lai nodrošinātu vienota valsts stratēģiskā ietvara izglītības un mācību jomā izstrādi 2021.–2027.gadam un izpildītu tematiskos ieguldījumu priekšnosacījumus Eiropas Savienība struktūrfondu investīciju plānošanai 2021.-2027.gada periodam tika veikts pētījums[[3]](#footnote-3). Ņemot vērā to, ka pētījuma saturs ir nozīmīgs, lai plānotu augstākās izglītības iestāžu digitalizāciju, lūdzam papildināt anotāciju[[4]](#footnote-4), tajā norādot, kā pētījuma dati un secinājumi ņemti vērā noteikumu projekta izstrādē un publiski pieejamu saiti veiktajam izvērtējumam par augstākās izglītības iestāžu digitalizāciju.

**3.** Anotācijā[[5]](#footnote-5) minēta atsauce uz Komisijas paziņojuma Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Digitālās izglītības rīcības plāns 2021.-2027. gadam “Izglītības un apmācības pārveide digitālajam laikmetam””[[6]](#footnote-6) *1.stratēģisko prioritāti*. Iepazīstoties ar paziņojuma saturu pirmškietami var izdarīt secinājumu, ka 14.1.1.1.pasākums arī veicinās 2.stratēģiskajā prioritātē minēto darbību īstenošanu, piem., stimulēs padziļinātu digitālo prasmju attīstību[[7]](#footnote-7). Ņemot vērā iepriekš minēto, aicinām pārskatīt paziņojumā iekļautās darbības un attiecīgi papildināt anotāciju.

**4.** NAP2027 paredz[[8]](#footnote-8) virkni pasākumu digitālo prasmju attīstībai, lai mazināto digitālo plaisu sabiedrībā un uzlabotu digitālās prasmes dažādās sabiedrības grupās. NAP2027 pasākumi[[9]](#footnote-9) Nr.275 un Nr.406 paredz atbalstu digitālās transformācijas pārvaldībai (ESF), digitālo prasmju attīstīšanai (ESF), kā arī studiju modernizācijai un digitālo risinājumu ieviešanai augstākajā izglītībā (ERAFV). Ņemot vērā iepriekš minēto, lūdzam skaidrot, vai 14.1.1.1.pasākums būtu attiecināms uz NAP2027 paredzētajiem investīciju projektiem.

|  |  |  |
| --- | --- | --- |
| Pārresoru koordinācijas centra vadītāja vietnieks | ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU | V.Vesperis |

K.Ozoliņa/ 67082973

E.Petrovska/ 67082991

1. Piem., augstskolu skaits, kuras saņēmušas ESF atbalstu un rezultātā ieviesušas kādu digitālo risinājumu [↑](#footnote-ref-1)
2. II sadaļas 2.punkts (9.–10.lpp.) [↑](#footnote-ref-2)
3. PricewaterhouseCoopers pēc ministrijas pasūtījuma - <https://www.izm.gov.lv/lv/iepirkums/augstakas-izglitibas-iestazu-digitalizacijas-izvertejums-latvija> [↑](#footnote-ref-3)
4. I sadaļas 2.punkts (1.lpp.) [↑](#footnote-ref-4)
5. I sadaļas 2.punkts (2.lpp.) [↑](#footnote-ref-5)
6. <https://eur-lex.europa.eu/legal-content/EN/TXT/PDF/?uri=CELEX:52020DC0624&from=EN> [↑](#footnote-ref-6)
7. Paziņojuma 16.lpp., 12.punkts [↑](#footnote-ref-7)
8. Piem., [157], [317] uzdevums [↑](#footnote-ref-8)
9. NAP2027 indikatīvie investīciju projekti [↑](#footnote-ref-9)